游石窗
作者：趙汝績
朝代：宋

paragraphs: 玉妃箋天收雪權，東皇領春行人寰。
恍如身在五雲表，游到海上神仙山。
翠鳳婀娜竹夾道，蒼龍偃蹇松當關。
壽籐絡崖半青白，文蘚繡徑全斕斑。
亭臺隠映樹石罅，樓觀突兀烟霄間。
遥峰前後獻奇峭，流水左右供潺湲。
珍禽倏來不可致，瑶草已種何容刪。
目光貪翫忽炫焜，足力亦倦難躋攀。
日斜路轉歸意迫，忽見洞府臨銀灣。
洞中仙官笑呼客，光風霽月冰雪顔。
云是四明石窗主，新自五老峰頭還。
猿留鶴戀不覺久，碧落有詔行催班。
却愁曳履踐台斗，三十六峰花木閒。